Maatietopalvelu

Kyselyvastaus

**Asiakirjan tunnus:** KT835

**Päivämäärä**: 17.4.2024

**Julkisuus:** Julkinen

**Venezuela / Verenpainelääkkeiden saatavuus**

**Venezuela / Availability of medication for hypertension**

Kysymykset

1.Onko Venezuelassa (El Tigressä, Ciudad Bolívarissa tai Caracasissa) saatavilla amlodipiiniä tai vastaavaa verenpainelääkettä?

Questions

1. *Is amlodipine or an alternative medication for hypertension available in Venezuela (in El Tigre, Ciudad Bolívar or Caracas)?*

# Onko Venezuelassa (El Tigressä, Ciudad Bolívarissa tai Caracasissa) saatavilla amlodipiiniä tai vastaavaa verenpainelääkettä?

Euroopan turvapaikkavirasto EUAA:n lääketieteellisen MedCOI -palvelun[[1]](#footnote-1) 17.10.2023 antaman varoituksen mukaan lääkkeiden toimitusketjut ovat Venezuelassa erittäin epävakaita, ja paikalliset lääkärit joutuvat tarkistamaan lääkkeiden saatavuutta päivittäin.[[2]](#footnote-2) Lisäksi MedCOI -palvelun antaman uudemman varoituksen (4.4.2024) mukaan kaikkien terveydenhuoltopalvelujen saatavuus Venezuelassa on epävarmaa infrastruktuuri- ja toimitusketjuongelmien sekä merkittävän terveydenhuoltohenkilöstöpulan vuoksi. Kaiken terveydenhuollon saatavuus voi muuttua lyhyellä varoitusajalla.[[3]](#footnote-3)

Amlodipiiniä on MedCOI -tietokannan mukaan saatavana (9.4.2024) pääkaupunki Caracasissa esimerkiksi *Farmatodo* -apteekissa (<https://www.farmatodo.com.ve/>). Tietoa em. lääkeaineen saatavuudesta El Tigressä ja Ciudad Bolívarissa (Bolívarin kaupungissa) ei ollut saatavana.[[4]](#footnote-4) *Convite* -kansalaisjärjestön[[5]](#footnote-5) mukaan amlodipiinin hinta vaihtelee kuukausittain. Lääkkeen hinta oli helmikuussa 2024 99,89 bolivaria[[6]](#footnote-6) (Amlodipina 5 mg X 30 tablettia) tai 108,57 bolivaria (Amlodipina 10 mg X 30 tablettia).[[7]](#footnote-7)

MedCOI -tietokannan mukaan Caracasissa on lisäksi saatavana (9.4.2024) verenpainetautiin seuraavia vaikuttavia aineita: irbesartaani, losartaani, telmisartaani, valsartaani, lerkanidipiini ja nifedipiini. Barnidipiiniä ja felodipiiniä ei ole saatavana.[[8]](#footnote-8)

*HumVenezuela* -sivustolla[[9]](#footnote-9), jolla raportoidaan Venezuelan humanitaarisesta hätätilasta, raportoitiin 11/2023, että lääkkeiden saatavuuden osalta Venezuelan tilanne on parantunut sen jälkeen, kun kotimaista tuotantoa on lisätty. Parannus on näkynyt välttämättömien lääkkeiden saatavuuden paranemisena apteekeissa. Vuosina 2020–2023 esimerkiksi verenpainetaudin ja diabeteksen hoitoon tarvittavien lääkkeiden saatavuus parani 47,2 %:sta 76,6 %:iin. Köyhyys ei ole kuitenkaan mahdollistanut monille ihmisille lääkkeiden hankintaa. Kotitaloudet raportoivat, että 30,1 %:lla ei ollut varaa hankkia kroonisiin sairauksiin tarvitsemiaan lääkkeitä.[[10]](#footnote-10)

*University Hospital of Caracas* -yliopistosairaalassa Caracasissa on saatavana (9.4.2024) yleislääkärin tarjoamaa avohoitoa ja seurantaa sekä kardiologin ja sisätautilääkärin tarjoamaa sairaala- ja avohoitoa ja seurantaa. Sairaalassa on lisäksi saatavana sydämen kaikukuvausta (kaikukardiografiaa). Ko. sairaalassa on saatavana myös munuaisten toiminnan seuraamiseen tarkoitettuja kreatiniini-, proteinuria-, urea-, natrium- ja kaliumarvoja mittaavia laboratoriotestejä. Tietoa em. hoitojen saatavuudesta El Tigressä ja Ciudad Bolívarissa ei ollut saatavana. MedCOI-tietokannassa huomautetaan edelleen, että kaikkien terveydenhuoltopalvelujen saatavuus on Venezuelassa erittäin epävakaata, mikä johtuu kulutushyödykkeiden ja lääkkeiden toimitusketjuihin ja infrastruktuuriin liittyvistä ongelmista sekä terveydenhuoltohenkilöstön puutteesta.[[11]](#footnote-11)

Vuonna 2023 arvioiden mukaan 65 % venezuelalaisista kärsi tai oli kärsinyt jostain yleisimmistä kroonisista (verenpainetauti, diabetes, keuhkosairaudet) tai akuuteista (akuutit hengitystieinfektiot ja ripuli) terveysongelmista. Kansallisella tasolla noin 72 % ilmoitti, ettei ollut saanut hoitoa julkisesta terveydenhuollosta. Vastaava osuus oli Bolívarin osavaltiossa 85,5 %.[[12]](#footnote-12)

Sairaalahoito on pitkälti julkisen sektorin tuottamien sairaalapalveluiden varassa eri puolilla maata, mutta niiden kapasiteetti on suurelta osin riittämätön, niissä on suurta henkilöstö- ja laitepulaa, toiminnallisia puutteita ja heikko infrastruktuuri. Sairaalavuodepaikoista vain 5 % on yksityisellä sektorilla, joka on keskittynyt tiheimmin asutuille urbaaneille alueille ja jonka palvelut ovat erittäin kalliita.[[13]](#footnote-13) Vuoden 2023 jälkimmäisellä puoliskolla maan sairaaloissa oli 74 %:n vaje tarvikkeista, mikä esti niitä antamasta riittävää lääketieteellistä hoitoa.[[14]](#footnote-14)

Venezuelassa on pulaa terveydenhuollon työntekijöistä.[[15]](#footnote-15) Arvioiden mukaan 74,6 % terveydenhuollon henkilöstöstä oli poissa palveluksesta.[[16]](#footnote-16) Maaliskuussa 2023 Venezuelan lääkäriliitto *Federación Médica Venezolana* kertoi, että maasta on lähtenyt 42 000 terveydenhuollon työntekijää. *Médicos Unidos por Venezuela* -kansalaisjärjestön toiminnanjohtaja Jaime Lorenzon mukaan sairaalayksiköissä, joissa ennen oli 15–20 erikoislääkäriä, on nykyisin vain 3–4 erikoislääkäriä, ja kun joissakin yksiköissä oli aiemmin 8–10 sairaanhoitajaa, nykyisin 2–3 sairaanhoitajaa huolehtii kolmesta tai neljästä yksiköstä.[[17]](#footnote-17)

*Médicos Unidos por Venezuela* -kansalaisjärjestön Lorenzon mukaan 92 %:lla venezuelalaisista ei ole varaa hankkia yksityistä vakuutusta tai mennä terveydenhuollon yksikköön hoitoon. Lääkäreillä on vain rajalliset mahdollisuudet tehdä työtään, koska kattavien diagnoosien tekemiseksi pitäisi tehdä testejä, joihin monilla potilailla ei ole varaa.[[18]](#footnote-18) Kansalaisyhteiskunnan toimijoiden ylläpitämä *HumVenezuela* -sivustolla raportoitiin 11/2023, että 54,8 %:lla venezuelalaisista ei ollut taloudellisia resursseja kattaa sairauden aiheuttamia vähimmäiskustannuksia tilanteessa, jossa yksityisten vakuutusten ja erilaisten sosiaaliturvajärjestelmien tarjoama taloudellinen suoja oli kadonnut.[[19]](#footnote-19)

Väestön taloudelliset mahdollisuudet saada terveydenhuoltoa vaihtelevat jonkin verran maan eri osavaltioissa. *HumVenezuela* -sivuston mukaan koko maassa noin 25,32 miljoonaa henkilöä (87,8 %) on julkisen sektorin tuottamien terveydenhoitopalveluiden varassa (vrt. koko maan väestö vuonna 2023 oli arviolta noin 30,52 miljoonaa[[20]](#footnote-20)), n. 28,15 miljoonalla (97,6 %) ei ole taloudellista suojaa terveydenhuoltokulujen kattamiseksi, n. 20,16 miljoonaa (69,9 %) on menettänyt terveydenhuoltopalvelut palvelujen keskeyttämisen tai sulkemisen vuoksi, ja n. 15,80 miljoonalla (54,8 %) ei ole varaa kustantaa terveydenhuoltopalveluja. Bolívarin osavaltiossa vastaavat osuudet ovat 81,9 %, 96,9 %, 77 % ja 50,3 %.[[21]](#footnote-21)

*Médicos por la Salud* -järjestön kansallisen sairaalatutkimuksen (*La Encuesta Nacional de Hospitales*, ENH) pohjalta julkaistussa raportissa korostettiin, että venezuelalainen tarvitsee Venezuelan keskuspankin virallisen valuuttakurssin mukaan vähintään 2 932,63 bolivaria eli noin 81 Yhdysvaltain dollaria (USD) erilaisiin leikkaussalitarvikkeisiin edes päästäkseen leikkaushoitoon tammikuussa 2024. Tämä luku vastaa 22,5 kertaa venezuelalaisten minimipalkkaa, joka on lähteiden mukaan 130 bolivaria eli noin 3,6 USD /[kk[[22]](#footnote-22)][[23]](#footnote-23) tai noin 5 USD/kk[[24]](#footnote-24).

Yksityisen sektorin palkat ovat korkeampia, ja niitä täydennetään usein ”arvottomien bolivarien” sijaan Yhdysvaltain dollareissa maksettavilla bonuksilla. Monilla venezuelalaisilla on kaksi tai kolmekin työtä, joista jokaisesta maksetaan huonoa palkkaa. On tavallista, että kansalaiset elävät ulkomailla asuvien sukulaistensa lähettämillä varoilla.[[25]](#footnote-25)

*Bertelsmann Stiftung* -säätiö toteaa raportissaan (tarkastelujakso 1.2.2021–31.1.2023[[26]](#footnote-26)), että 80 % Venezuelan väestöstä elää köyhyydessä, ja 53 % heistä luokitellaan äärimmäisen köyhiksi. Vain kolmannes väestöstä saa säännöllisesti kuukausittaista elintarvikeavustusta, ja kolme neljäsosaa kotitalouksista raportoi olevansa ruokaturvattomassa tilanteessa. Julkinen terveydenhuolto kattaa vain 70 % väestöstä.[[27]](#footnote-27)

YK:n humanitaarisen avun koordinointitoimisto OCHA toteaa, että Venezuelassa humanitaaristen tarpeiden taustalla on pitkään jatkunut ja merkittävä taloudellinen supistuminen yhdistettynä krooniseen inflaatioon ja hyperinflaatioon, jatkuva poliittinen polarisoituminen ja paikalliset väkivaltaisuudet. Tammi-syyskuun 2023 aikana inflaatio oli Venezuelassa n. 158 %. Talouspakotteet ja yleinen julkisen talouden liikkumavaran puute pahentavat ongelmia ja estävät investointeja keskeisiin palveluihin ja sosiaalisiin ohjelmiin. Tämän seurauksena peruspalvelujen, kuten terveydenhuollon, vesihuollon, koulutuksen ja energian tarjonnassa on edelleen merkittäviä puutteita. Toimeentulo- ja ansaintamahdollisuudet ovat rajalliset erityisesti kaikkein heikoimmassa asemassa oleville väestöryhmille, kuten naisille, tytöille, pojille, vanhuksille, vammaisille, alkuperäiskansoille ja liikkeellä oleville ihmisille (tällä viitataan ilmeisesti esim. maasta lähteviin ja sinne palaaviin henkilöihin sekä maan sisäisesti siirtyneihin henkilöihin).[[28]](#footnote-28)

Lisätietoja Venezuelan humanitaarisesta tilanteesta sekä turvallisuudesta ja tiettyjen väestöryhmien tilanteesta on saatavana EU:n turvapaikkavirasto EUAA:n marraskuussa 2023 julkaisemasta raportista.[[29]](#footnote-29)

## Lähteet

Bertelsmann Stiftung 19.3.2024. *BTI 2024 Country Report Venezuela.* <https://bti-project.org/fileadmin/api/content/en/downloads/reports/country_report_2024_VEN.pdf> (käyty 15.4.2024).

CIA (Central Intelligence Agency) 9.4.2024. *The World Factbook – Venezuela.* <https://www.cia.gov/the-world-factbook/countries/venezuela/> (käyty 15.4.2024).

Convite 10.3.2024. *79 Boletín. Enero 2024. Vzla.* <https://conviteac.org/publicaciones/boletines/boletin-79-febrero-2024-registra-27-por-ciento-de-escasez-de-medicamentos/> (käyty 15.4.2024).

El Diario / Aure, Yanuacelis 7.3.2024. *Médicos Unidos por Venezuela: el 92 % de los venezolanos no puede adquirir una póliza de seguro privada.* <https://eldiario.com/2024/03/07/92-por-ciento-venezolanos-no-pueden-adquirir-poliza-de-seguro-privada/>(käyty 15.4.2024).

El Diario / Tagliafico, Fiorella 26.2.2024. *Encuesta Nacional de Hospitales: Un paciente necesita 22,5 salarios mínimos para costear insumos quirúrgicos en Venezuela.* <https://eldiario.com/2024/02/26/encuesta-nacional-hospitales-venezuela/> (käyty 15.4.2024).

EUAA (European Union Asylum Agency) 11/2023. *Venezuela Country Focus.* <https://coi.euaa.europa.eu/administration/easo/PLib/2023_11_EUAA_COI_Report_Venezuela_Country_Focus.pdf> (käyty 15.4.2024).

EUAA (European Union Asylum Agency) / MedCOI (Medical Country of Origin Information) / International SOS

9.4.2024. *AVA 17987.* Saatavilla MedCOI-tietojärjestelmästä [edellyttää kirjautumista]. (käyty 15.4.2024).

4.4.2024. *AVA 17926.* Saatavilla MedCOI-tietojärjestelmästä [edellyttää kirjautumista]. (käyty 15.4.2024).

17.10.2023. *AVA 17249.* Saatavilla MedCOI-tietojärjestelmästä [edellyttää kirjautumista]. (käyty 15.4.2024).

HumVenezuela 11/2023. *Follow-up report on the complex humanitarian emergency in Venezuela.* <https://humvenezuela.com/wp-content/uploads/2024/02/FOLLOW-UP-REPORT-ON-THE-COMPLEX-HUMANITARIAN-EMERGENCY-IN-VENEZUELA-2023-2.pdf> (käyty 15.4.2024).

UN OCHA (United Nations Office for the Coordination of Humanitarian Affairs) 6.4.2024. *Venezuela Humanitarian Fund Annual Report 2023.* <https://reliefweb.int/report/venezuela-bolivarian-republic/venezuela-humanitarian-fund-annual-report-2023> (käyty 15.4.2024).

El País / Moleiro, Alonso 10.7.2023. *Venezuelan economy seeks growth, while stuck between political crisis and ‘Chevron effect’.* [https://english.elpais.com/international/2023-07-10/venezuelan-economy-seeks-growth-while-stuck-between-political-crisis-and-chevron-effect.html#](https://english.elpais.com/international/2023-07-10/venezuelan-economy-seeks-growth-while-stuck-between-political-crisis-and-chevron-effect.html) (käyty 15.4.2024).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. MedCOI on Euroopan turvapaikkaviraston tuottama palvelu, joka kerää jäsenmaille terveydenhoitoa koskevaa lähtömaatietoa, ks. <https://medcoi.euaa.europa.eu/> (käyty 15.4.2024). [↑](#footnote-ref-1)
2. EUAA MedCOI / International SOS 17.10.2023. [↑](#footnote-ref-2)
3. EUAA MedCOI / International SOS 4.4.2024. [↑](#footnote-ref-3)
4. EUAA MedCOI / International SOS 9.4.2024. [↑](#footnote-ref-4)
5. Convite on voittoa tavoittelematon, vuonna 2006 perustettu kansalaisjärjestö, joka mm. valvoo sosiaalisia oikeuksia ja pyrkii edistämään ihmisoikeuksia Venezuelassa. Lisätietoja <https://conviteac.org/nuestro-convite/> (käyty 16.4.2024). [↑](#footnote-ref-5)
6. Bolivarin ja euron / Yhdysvaltain dollarin vaihtokurssia ei ole saatavana. Ks. esim. <https://www.forex.fi/valuutta/valuuttakurssit> tai <https://valuuttamuunnin.com/> (käyty 17.4.2024), ks. kuitenkin tämän vastauksen myöhemmät kohdat, joissa on mainittu bolivarin ja Yhdysvaltain dollarin vaihtokurssi suurpiirteittäin. [↑](#footnote-ref-6)
7. Convite 10.3.2024, s. 11–12. [↑](#footnote-ref-7)
8. EUAA MedCOI / International SOS 9.4.2024. [↑](#footnote-ref-8)
9. Lisätietoja HumVenezuela -sivustosta ks. <https://humvenezuela.com/en/about-us/> (käyty 16.4.2024). [↑](#footnote-ref-9)
10. HumVenezuela 11/2023, s. 39. [↑](#footnote-ref-10)
11. EUAA MedCOI / International SOS 9.4.2024. [↑](#footnote-ref-11)
12. HumVenezuela 11/2023, s. 38 [ml. taulukko]. [↑](#footnote-ref-12)
13. HumVenezuela 11/2023, s. 36. [↑](#footnote-ref-13)
14. El Diario / Tagliafico 26.2.2024. Uutisartikkelissa mainittu alkuperäislähde verkkosivuilla <https://www.encuestanacionaldehospitales.com/> on maksumuurin takana. [↑](#footnote-ref-14)
15. El Diario / Aure 7.3.2024; EUAA MedCOI / International SOS 9.4.2024; HumVenezuela 11/2023, s. 39. [↑](#footnote-ref-15)
16. HumVenezuela 11/2023, s. 39. [↑](#footnote-ref-16)
17. El Diario / Aure 7.3.2024. [↑](#footnote-ref-17)
18. El Diario / Aure 7.3.2024. [↑](#footnote-ref-18)
19. HumVenezuela 11/2023, s. 36. [↑](#footnote-ref-19)
20. CIA 9.4.2024. [↑](#footnote-ref-20)
21. HumVenezuela 11/2023, s. 37 [ml. taulukko]. [↑](#footnote-ref-21)
22. Lähteessä ei mainita, että minimipalkkasumma viittaisi kuukausipalkkaan, mutta lähteen Bertelsmann Stiftung 19.3.2024 tietojen perusteella kyse on ilmeisesti kuukausipalkasta, koska Bertelsmann Stiftung mainitsee minimikuukausipalkan olevan noin 7 USD tammikuussa 2023 (ks. s. 23). Alkuperäislähde ENCOVI 2022 (ENCOVI l. *Encuesta Nacional de Condiciones de vida* -organisaatio, joka tuottaa tieto- ja tilastopalveluja väestön elinolosuhteista). Lisätietoja <https://www.proyectoencovi.com/#ultima-encovi> (käyty 15.4.2024). [↑](#footnote-ref-22)
23. El Diario / Tagliafico 26.2.2024. [↑](#footnote-ref-23)
24. El País / Moleiro 10.7.2023. [↑](#footnote-ref-24)
25. El País / Moleiro 10.7.2023. [↑](#footnote-ref-25)
26. Bertelsmann Stiftung 19.3.2024, s. 2 [numeroimaton]. [↑](#footnote-ref-26)
27. Bertelsmann Stiftung 19.3.2024, s. 4. [↑](#footnote-ref-27)
28. UN OCHA 6.4.2024, s. 8. [↑](#footnote-ref-28)
29. EUAA 11/2023. [↑](#footnote-ref-29)